Telenor mistede 42.000 mobilkunder på tre måneder

Teleselskabernes kvartalsregnskaber drypper ind i disse uger. I dag leverede Telenor sit regnskab, der på trods af et massivt kundetab på 42.000 mobilkunder, blev det bedste i ti år.

Mobilkundeflugten fra Telenor skyldes, at to større offentlige kontrakter, som dækkede over mange simkort, udløb i 2021. Det oplyser selskabet i en pressemeddelelse.

– Vi er naturligvis gladest, når vi vinder kunder, og heldigvis ser den underliggende trend i kundetallene markant anderledes ud. Når vi korrigerer for de to udløbne offentlige kontrakter, ser vi trods et vanvittigt konkurrencepræget marked faktisk en vækst i kundebasen. Derfor giver årets kundetal heller ikke anledning til bekymring eller dårlig nattesøvn, siger Lars Thomsen, der er administrerende direktør i Telenor Danmark.

Med 1,64 millioner simkort beholder Telenor da også pladsen som Danmarks andetstørste teleselskab. Men de pustes alvorligt i nakken af teleselskabet 3, der har haft konstant fremgang de seneste to år i træk. 3 har 1,49 mio. simkort.

Med dagens tal ser billedet af det danske teleland således ud:
[infogram id=”94dd0eed-eaef-4aee-871b-117371f67877″ prefix=”pzN” format=”interactive” title=”LIVE – Teleselskaber”]
Bemærk at TDC Group endnu ikke har afleveret sit kvartalsregnskab og derfor optræder med tallene fra udgangen af tredje kvartal.

Telenor lukkede 2021 med en samlet omsætning på 3.914 millioner kroner og en EBITDA-indtjening på 1.034 millioner kroner, hvilket er 9 procent over sidste års resultat og det bedste i ti år og resulterer i en indtjeningsgrad på 26,4 procent.

Nøgletal fra Telenor Danmark | Q4 2021 | Q4 2020 | Hele året 2021 | Hele året 2020
EBITDA-indtjening | DKK 232 mio. | DKK 233 mio. | DKK 1.034 mio. | DKK 945 mio.
Omsætning | DKK 1.069 mio. | DKK 976 mio. | DKK 3.914 mio. | DKK 3.690 mio.
Mobilkunder | | | 1.646.000 | 1.675.000
Bredbåndskunder | | | 114.000 | 107.000

(Kilde: Telenor)

Hele regnskabsrapporten kan læses hos Telenor.

Telenor mistede 42.000 mobilkunder på tre måneder